૧૯૬૫માં તેમણે ભાષાવિજ્ઞાનની વિદ્યાર્થી જેન વાઇલ્ડ સાથે લગ્ન કર્યા. સમૃદ્ધ લગ્નજીવનને માણવા હોકિંગે ગંભીરતાપૂર્વક ડૉક્ટરેટનું કામ કર્યું. ૧૯૭૪ સુધી હોકિંગ જાતે ખાઈ શકતા અને પથારીમાંથી ઊઠી શકતા હતા અને પત્નીના સહારે દાદર ચડીને બેડરૃમમાં જઈ શકતા. ૧૯૮૦ પછી તેમના શરીરની સ્થિતિ બગડતા સંભાળ માટે તેમને નર્સને હવાલે કરવામાં આવ્યા. એ પછીના આજીવન સંઘર્ષ અને સંશોધનને કારણે હોકિંગ માનવ નિર્ધાર અને જિજ્ઞાસાનું પ્રતીક બની ગયા. ૧૯૮૮માં તેમનું પુસ્તક ‘એ બ્રિફ હિસ્ટ્રી ઓફ ટાઇમઃ ફ્રોમ બિગ બેન્ગ ટુ બ્લૅક હૉલ્સ’ પ્રગટ થયું. તેની ૧ કરોડ નકલો વેચાઈ ગઈ અને હોકિંગ ઝળહળતો સિતારો બની ગયા. ૨૦૧૪માં તેમના જીવન ઉપર ફિલ્મ બની, ‘ધ થિયરી ઓફ એવરિથિંગ’ અને ઓસ્કાર પણ જીતી.